**Mennta- og menningarmálaráðuneytið**

**Sölvhólsgötu 4, 101 Reykjavík**

Reykjavík, 7. mars 2019

**Efni bréfs:** Umsögn um frumvarp til nýrra laga um menntun og ráðningu kennara og skólastjórnenda við leikskóla, grunnskóla og framhaldsskóla.

Undirritaður formaður Félags stjórnenda leikskóla (FSL) fyrir hönd stjórnar FSL skilar umsögn um frumvarp um breytingar á lögum um menntun og ráðningu kennara og skólastjórnenda við leikskóla, grunnskóla og framhaldskóla nr. 87/2008.

Efni þessa bréfs er unnið í samstarfi stjórnar, samninga- og skólamálanefndar FSL.

Við sjáum m.a. eftirtalda möguleika í þessum tillögum:

* Geta haft áhrif á samstarf og sveigjanleika milli skólastiga og aukið samstarf þeirra.
* Mun skýra stöðu og samræma launasetningu skólastjóra samrekinna skóla.
* Geta aukið fjölbreytni í starfsmannahópum. Gæti breikkað/aukið fagmennsku kennara að vinna með kennurum með ólíkan bakgrunn.
* Getur haft áhrif á fjölgun kennaranema.

Áhyggjur Félags stjórnenda leikskóla snúa einna helst að:

* Allt kennaranám getur orðið einsleitt og mun taka mið af fjöldanum. Leikskólakennaranemar eru að taka áfanga sem eingöngu miða að aldri og kennslufræði grunnskólans og fá þeir þau skilaboð að yfirfæra og aðlaga efnið að leikskólanum. Talin er hætta á að þessum atvikum fjölgi og að leikskólafræðin verði undir í kennslu. Háskólarnir hafa sjálfir bent á þessa hættu sem mun grafa undan fagmennsku og faglegri ímynd kennara á öllum skólastigum.
* Í tilllögunum er gert ráð fyrir lítilli uppeldis- og kennslufræði leikskólans og teljum við nauðsynlegt að hækka lágmarkið miðað við ábendingar háskólanna í 90 – 120 ECTS einingar.
* Í dag eru grunnskólar að sækja í vel menntaða og hæfa leikskólakennara til kennslu í grunnskólum. Við teljum að starfsaðstæður eins og þær eru í dag muni auka á að leikskólakennarar fari yfir í grunnskólann. Færa þarf starfsaðstæður þessara skólagerða nær hvert öðru til að taka á þessum aðstöðumun. Undirbúningstímar, starfsdagar, kennsluskylda, tími til starfsþróunar og fjöldi skipulagsdaga eru stærstu atriðin sem þarf að samræma til að gera leikskólann samkeppnishæfan um kennara.

Sigurður Sigurjónsson

Formaður Félags stjórnenda leikskóla